text: Elever sover for lidt
  11 oktober 2010 kl. 09.26
  Børn sover alt for lidt, viser en mini-undersøgelse af 60 elevers søvnvaner på Bankagerskolen i Horsens.
  Eleverne, der har deltaget i undersøgelsen, går i 4., 6. og 9. klasse.
  Det er især elever i 9. klasse, der har søvnunderskud. De mister to timers søvn hver nat, fordi de ser fjernsyn eller SMS'er.
  - Jeg vover den påstand, at mange diagnoser som for eksempel hyperaktivitet, ADHD, kunne undgås, hvis børnene bare fik tilstrækkeligt med søvn. En god nattesøvn er fundamentet for, at børnene lærer noget, siger skoleleder Bent Nielsen.
  
  Umulige elever
  Han oplever elever, der er trætte, urolige og ukoncentrerede i timerne.
  Bent Nielsen opfordrer forældrene til at sende børnene i seng i tide.
  - Undersøgelsen viser vigtigheden af, at vi sætter ind med gode søvnvaner så tidligt som muligt, helst når børnene er to-tre år. Og så bør forældrene holde snor i, at deres børn rent faktisk lægger sig til at sove, når de kommer i seng og ikke laver alle mulige andre ting, mener Bent Nielsen.
  